Rapport mill-Kummissjoni lill-Parlament Ewropew u lill-Kunsill dwar il-valutazzjoni ta' nofs it-terminu tal-programm statistiku 2008-2012 tal-komunità /* KUMM/2010/0346 finali */





[pic] | IL-KUMMISSJONI EWROPEA | Brussel 30.6.2010 KUMM(2010)346 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL DWAR IL-VALUTAZZJONI TA' NOFS IT-TERMINU TAL-PROGRAMM STATISTIKU 2008-2012 TAL-KOMUNITÀ RAPPORT MILL-KUMMISSJONI LILL-PARLAMENT EWROPEW U LILL-KUNSILL DWAR IL-VALUTAZZJONI TA' NOFS IT-TERMINU TAL-PROGRAMM STATISTIKU 2008-2012 TAL-KOMUNITÀ INTRODUZZJONI Id-Deċiżjoni Nru 1578/2007/KE tal-Parlament Ewropew u tal-Kunsill dwar il-Programm Statistiku Komunitarju 2008 sa l-2012 (PSK) ġiet adottata[1] fil-11 ta’ Diċembru 2007. Hija msejsa fuq il-prijoritajiet politiċi tal-prosperità, il-kompetittività, l-innovazzjoni u t-tkabbir, is-solidarjetà u l-iżvilupp uman, il-koeżjoni ekonomika, soċjali u reġjonali, l-iżvilupp sostenibbli u l-isfidi demografiċi, u aktar tkabbir tal-Unjoni Ewropea. Dan id-dokument huwa r-rapport interim meħtieġ skont l-Artikolu 6 tad-Deċiżjoni u huwa bbażat fuq il-mekkaniżmi ta' rappurtaġġ intern għall-programmi ta' ħidma annwali tal-Eurostat, u fuq rapport ta' konsulent li jittratta numru ta' elementi speċifiċi. It-Taqsima 2 tagħti sinteżi tal-kisbiet ewlenin tal-PSK, it-Taqsima 3 tħares 'il quddiem lejn it-tieni nofs tal-PSK u t-Taqsima 4 tittratta elementi speċifiċi li għandhom ikunu indirizzati fir-rapport. It-Taqsima 5 tressaq ir-rakkomandazzjonijiet għall-ġejjieni. IL-KISBIET EWLENIN TAL-PROGRAMM Il-punt fokali ta' hawnhekk huma l-ewwel sentejn tal-programm. Taqsira Il-PSK fih xi 130 mira li l-biċċa l-kbira tagħhom huma multiannwali u jirrikjedu implimentazzjoni b'ritmu regolari tul il-perjodu kollu tal-programm. Għal kull Titolu[2] tal-programm, għadd kbir tal-miri (madwar 90 %) qegħdin jitwettqu skont il-pjan u l-probabbiltà kbira hi li sal-aħħar tal-2012 ikunu nkisbu minkejja li n-nuqqasijiet tar-riżorsi fl-SSE għandhom mnejn jikkawżaw iżjed diffikultà milli wieħed kien jistenna. Numru ta' miri ewlenin kienu diġa ntlaħqu sal-aħħar tal-2009 (it-twaqqif tal-Bord Konsultattiv Ewropew għall-Governanza tal-Istatistika (ESGAB), l-adozzjoni ta' regolament dwar l-istatistika tal-enerġija, u websajt tal-Eurostat iżjed faċli għall-użu). Il-miri li għalihom għad irid jinbeda x-xogħol jinkludu l-iżvilupp ta' indikaturi għall-analiżi tal-prestazzjoni tal-loġistika u tat-trasport intermodali, l-implimentazzjoni tan-NACE rev2 fil-kontijiet nazzjonali, u l-iżvilupp ta' metodoloġija għall-valutazzjoni tal-kwalità tad-dejta reġjonali. Barra minn hekk, is-Sistema Statistika Ewropea (SSE) wriet il-kapaċità li tieħu ħsieb il-konsegwenzi statistiċi tal-kriżi finanzjarja fl-oqsma tal-istatistika makroekonomika u soċjali. Inħarġu d-deċiżjonijiet fuq it-trattament statistiku ta' interventi governattivi u ġew ipprovduti indikaturi ekonomiċi u tas-suq tax-xogħol xierqa. L-indikaturi statistiċi attwali qegħdin jiġu rriveduti u bħalissa għaddejjin bosta proġetti li jimmiraw li jipprovdu indikaturi addizzjonali għal dawk li jfasslu l-politika billi jagħmlu użu aħjar tad-dejta attwali. Minħabba li se jkunu disponibbli inqas riżorsi, biex jintlaħqu l-miri kollha tal-PSK sal-aħħar tal-2012 ikun jeħtieġ sforz akbar biex jiġu armonizzati l-metodoloġija, il-kunċetti u d-definizzjonijiet f'ħafna oqsma, kif ukoll biex tittejjeb l-istandardizzazzjoni. Kwistjonijiet trasversali Ir-rwol tal-istatistika fl-integrazzjoni Ewropea Il-ħidma dwar il-ħolqien ta' reġistru Komunitarju ta' gruppi intraprenditorjali multinazzjonali, imsejsa fuq ir-Regolament il-ġdid dwar ir-Reġistru Kummerċjali, imxiet sew bil-validazzjoni ta' ġabriet ta' dejta dwar 5 000 minn dawn il-gruppi. Tħejja abbozz ta' regolament dwar l-iskambju ta' dejta kunfidenzjali bejn l-Eurostat u s-Sistema Ewropea ta' Banek Ċentrali bl-għan li tittejjeb il-kwalità tar-reġistri. Ħidmiet oħra notevoli jinkludu sforzi akbar għall-istandardizzazzjoni tal-għodda tat-trażmissjoni tad-dejta u tal-metadejta, aktar żvilupp tal-għodda tal-IT għas-sistemi ta' produzzjoni, xogħol konċettwali dwar is-Sistema Ewropea l-ġdida tal-Kontijiet Nazzjonali (SEK) u l-implimentazzjoni b'suċċess tan-NACE rev2 f'bosta oqsma statistiċi. Ġew stabbiliti struttura ġdida għall-kunfidenzjalità statistika u proċess għall-għotja tar-reazzjonijiet għall-proġetti ta' riċerka lill-SSE. Relazzjonijiet mal-partijiet interessati L-SSE L-ewwel rapport dwar l-osservanza tal-Kodiċi ta' Prattika tal-Istatistika Ewropea (KPIE) mill-SSE ġie ppubblikat fl-2008, minn dak iż-żmien kompliet l-implimentazzjoni fl-SSE kollha, u l-ESGAB, li twaqqaf biex jipprovdi perspettiva indipendenti f'dan ir-rigward, tal-SSE, jappoġġja l-kejl regolari tal-osservanza u s-segwitu ta' azzjonijiet għat-titjib. Il-Programm Ewropew ta' Taħriġ Statistiku issa qed jiġi żviluppat kull-sena bħala parti minn strateġija fuq medda twila ta' żmien. Il-Kooperazzjoni mal-utenti Id-djalogu mal-utenti ġie rinfurzat permezz ta' konferenzi dwar il-kontijiet nazzjonali u l-istatistiċi tal-prezzijiet, permezz tat-twaqqif u t-tħaddim tal-korp ġdid għall-konsultazzjoni tal-utenti (il-Kumitat Konsultattiv Ewropew tal-Istatistika), billi nfetħu djalogi ma' partijiet interessati oħra, u permezz ta' seduti ta' smigħ fil-Kummissjoni. Kooperazzjoni teknika ma' pajjiżi terzi u kooperazzjoni ma' organizzazzjonijiet internazzjonali L-SSE u l-istandards Ewropej saru iżjed magħrufa fil-palk dinji permezz ta' konsultazzjoni u koordinazzjoni regolari. L-istrumenti Regolamentazzjoni aħjar u l-bilanċ tal-ispejjeż u l-benefiċċji L-attivitajiet f'dan ir-rigward urew li la l-piż u lanqas l-ispejjeż ma jitkejlu mill-Istati Membri (SM) kollha b'mod sistematiku u omoġenu għall-oqsma statistiċi kollha. Fil-kampanja biex jitnaqqas il-piż fuq dawk li jwieġbu, fl-2008 u l-2009 ġew adottati l-proposti għas-simplifikazzjoni u l-adattazzjoni tal-leġiżlazzjoni fl-oqsma tal-enerġija, it-trasport, il-migrazzjoni, l-Intrastat, l-Istatistika Strutturali Kummerċjali (SSK) u l-agrikultura . Minħabba li aktar simplifikazzjoni mekkanika tal-ħtiġijiet statistiċi kienet tfixkel il-provvediment regolari ta' dejta ta' kwalità tajba lill-utenti, l-Eurostat bdiet timmodernizza l-proċessi tal-produzzjoni tal-istatistiki filwaqt li kienet ukoll qed tirrevedi / terġa' tipprijoritarizza l-programm statistiku. Monitoraġġ tal-Konformità Ġie implimentat fil-limiti tal-qafas attwali il-monitoraġġ regolari biex tittejjeb il-kwalità tal-istatistika Komunitarja. Abbiltà akbar biex jiġu sodisfatti l-ħtiġijiet tal-utenti Tnedew ħafna proġetti, pereżempju, marbutin mal-modernizzazzjoni tal-istatistika tal-intrapriża u l-kummerċ (MEETS), biex ikunu kkumbinati sorsi statistiċi differenti, u biex ikunu ddifferenzjati l-ħtiġijiet għall-kontribuzzjonijiet għat-totali Ewropej (SSK adattat). L-użu ta' moduli ad hoc ġie estiż fil-qasam tal-istatistika soċjali (pereżempju statistiki dwar is-saħħa, id-diżabbiltà, il-migranti, it-transizzjoni mill-iskola għax-xogħol), bl-għan li jiġu sodisfatti aħjar il-ħtiġijiet ġodda tal-utenti. Sostenn finanzjarju għall-perjodu tal-programm Biex ikunu ssimplifikati l-proċeduri tal-ġestjoni tal-għotjiet, l-Eurostat nediet bosta inizjattivi bħall-iżvilupp ta' Ftehimiet għall-Għotjiet f'Qafas ta' Sħubija, l-eżaminazzjoni tar-rati fissi fl-għotjiet u s-simplifikazzjoni tal-proċeduri għan-netwerks tal-SSE, iżda se jkunu meħtieġa aktar sforzi. L-użu tal-ħila esperta tal-imsieħba għal għanijiet Komunitarji Ġew żviluppati tipi ġodda ta' netwerks kollaborattivi għat-tpartit tal-għarfien espert u għad-direzzjoni tal-għarfien u r-riżorsi fl-SSE (netsSSE). Jinkludu l-ħidmiet fi proġetti ta' xi Stati Membri li r-riżultati tagħhom ikunu disponibbli għall-SSE kollu. Dan l-istrument għal kooperazzjoni mtejba fl-SSE qed jintuża ħafna f'bosta oqsma u diġà ta riżultati tajba. It-tixrid Is-sit imġedded tal-Eurostat ħareġ onlajn f'April tal-2009 b'aċċessibbiltà mtejba, b'faċilitajiet ta' navigazzjoni u estrazzjoni tad-dejta u b'dejtabejż ta' referenza riveduta, qed jiġi ffinalizzat biex itejjeb il-funzjonalitajiet għall-ġestjoni tad-dejta u tal-metadejta. Is-suċċess ta' diversi inizjattivi oħra, bħall-Istatistika Spjegata u pubblikazzjonijiet ewlenin jidher min-numru dejjem jiżdied ta' dawnlowds. Attivitajiet mifruxa fuq diversi oqsma L-Indikaturi Strutturali (IS) ġew żviluppati aktar fil-fond u ġew użati għall-analiżi tal-programmi ta' riforma nazzjonali skont l-iskemi ta' monitoraġġ tal-istrateġija ta' Lisbona. Ġew żviluppati profili ta' kwalità u mezzi ta' tixrid kemm għall-IS kif ukoll għall-Indikaturi tal-Iżvilupp Sostenibbli (IŻS). Dawn tal-aħħar intużaw biex tkun aġġornata l-istrateġija tal-UE għall-iżvilupp sostenibbli u r-rapport ta' monitoraġġ tagħha fl-2009, u ġie ffinalizzat studju ta' attwazzjoni bl-għan li jestendihom b'indikaturi ta' benessri. Fil-kamp tat-tkabbir, ingħatat l-għajnuna lill-pajjiżi kandidati u lill-pajjiżi kandidati potenzjali biex jimmodernizzaw u jsaħħu s-sistemi tal-istatistika tagħhom u biex itejbu d-disponibbiltà ta' dejta statistika ta' kwalità tajba. Ittieħdu passi speċifiċi biex tiġi ppubblikata regolarment id-dejta għall-appoġġ tal-proċess tan-negozjati u għall-monitoraġġ taċ-ċensimenti tal-popolazzjoni. Taħditiet dwar l-indikaturi makroekonomiċi komplementari, bħall-PGD ma' indikaturi li jirriflettu l-aspetti soċjali u ambjentali tal-progress, wasslu għall-adozzjoni tal-Komunikazzjoni "Il-PDG u lil hinn minnu : inkejlu l-progress f'dinja li dejjem tinbidel"[3]. Oqsma Statistiċi skont it-Titolu Il-Moviment Liberu tal-Merkanzija: Ġiet żviluppata leġiżlazzjoni ġdida għall-Intrastat u l-Extrastat bil-mira li jitnaqqas il-piż minn fuq dawk li jwieġbu u, fil-każ tal-Extrastat, bil-mira li jingħelbu l-problemi tat-telf ta' dejta f'każijiet meta d-dejta statistika meħtieġa ma tkunx disponibbli mid-dikjarazzjonijiet doganali. Ġew studjati mezzi li jnaqqsu l-asimmetriji fil-flussi riflettenti tal-kummerċ, u l-konsistenza bejn l-istatistiki tal-kummerċ tal-prodotti u tal-Bilanċ tal-Pagament (BoP) ttejbet permezz ta' sorveljanza regolari u rakkomandazzjonijiet xierqa. L-Agrikultura: Ingħata appoġġ sostanzjali lill-Istati Membri u ġiet adottata leġiżlazzjoni li tiggarantixxi l-implimentazzjoni ta' ċensiment agrikolu għall-perjodu bejn l-2009 u l-2010. Ġiet żviluppata strateġija biex ittejjeb l-istatistika dwar l-użu tal-art u saru l-isforzi biex jiġu sodisfatti l-ħtiġijiet għat-tagħrif statistiku għall-politika marittima tal-Kummissjoni. Ittieħdu passi leġiżlattivi fl-istatistika agroambjentali u biex jitnaqqas il-piż fil-qasam tal-istatistika dwar l-annimali u l-uċuħ tar-raba'. Il-Moviment Liberu tal-Persuni, tas-Servizzi u tal-Kapital: Inġabret id-dejta għall-ewwel darba fil-qasam tal-Istatistika dwar l-Affiljati Barranin u ġiet adottata l-leġiżlazzjoni dwar ir-rappurtaġġ ta' kwalità għolja. Il-metodoloġija għall-istatistika dwar il-permessi ta' reżidenza ġiet żviluppata u ġew adottati miżuri implimentattivi. Il-Ġustizzja, il-Libertà u s-Sigurtà: Ġew imħejjija miżuri implimentattivi dwar l-istatistiki annwali tal-migrazzjoni. Twettaq modulu ad hoc dwar l-integrazzjoni tal-migranti fis-suq tax-xogħol. Inbdiet il-pubblikazzjoni annwali tal- istatistiki dwar il-kriminalità u l-ġustizzja kriminali fl-2007 u twettqu 17-il studju esperimentali li ttestjaw il-kwestjonarju għal stħarriġ tal-UE dwar is-sigurtà fl-2013 (stħarriġ dwar il-vittimizzazzjoni). It-Trasport: Ġiet ipprovduta kontinwament id-dejta dwar il-mezzi kollha tat-trasport u ġiet ikkonsolidata l-bażi legali. Ingħata bidu għal Memorandum ta' Ftehim marbut mas-sigurtà fit-trasport ma' produtturi oħra tad-dejta. Il-Politika Ekonomika u Monetarja: Fil- kontijiet nazzjonali l-Eurostat ikkontribwiet għal reviżjoni tas-Sistema ta' Kontijiet Nazzjonali (SKN) tan-NU li ġiet iffinalizzata fl-2009. B'mod parallel qed tiġi aġġornata l-SEK u għaddejjin it-taħditiet dwar il-programm ta' trażmissjoni. Inbeda l-ippjanar biex tkun żgurata implimentazzjoni kkoordinata tal-SEK riveduta u tal-Manwal il-ġdid tal-FMI BoP. Ingħatat attenzjoni kbira lill-verifika tal- istatistika dwar ir-riżorsi proprji u ġiet ipprovduta d-dejta għas-sorveljanza baġitarja u fiskali fil-kuntest tal- proċedura ta' żbilanċ eċċessiv filwaqt li tkompla x-xogħol tat-titjib tal-qafas metodoloġiku u tal-komparabbiltà tad-dejta. Is-sitwazzjoni straordinarja tal-figuri tad-dejn u tad-defiċit tal-Greċja kienet sfida partikolari għall-Eurostat, li kienet tirrekjedi ħafna riżorsi għall-analiżi tas-sitwazzjoni u għat-tfassil ta' kontramiżuri. L-aggregati tal-UE tal-kont finanzjarju tal-Bilanċ tal-Pagamenti ġew ippubblikati għall-ewwel darba fl-2009. Għall- istatistika fuq medda ta' żmien qasira ġie ppubblikat rapport dwar l-implimentazzjoni tar-regolament, li enfasizza l-aħjar prattiċi u l-aspetti kwalitattivi tad-dejta. Saru sforzi ulterjuri biex jittejbu l-ambitu, it-tul tas-sensiela u l-puntwalità tal-Indikaturi Ekonomiċi Ewropej Ewlenin. Fl- istatistika tal-prezzijiet tkompliet il-ħidma metodoloġika għall-Indiċi Armonizzat tal-Prezzijiet għall-Konsumatur u attivitajiet ta' sorveljanza tal-konformità koprew aktar pajjiżi. Sar progress fil-ġbir ta' statistiki aktar dettaljati tal-prezzijiet. Mill-2008, b'konformità mar-regolament il-ġdid, bdew isiru paritajiet tal-kapaċità tal-akkwist. Il-proġett dwar il- kontijiet settorjali jagħti eżempju tal-provvediment ta' statistiki ġodda bbażati fuq l-integrazzjoni ta' dejta attwali. L-Impjiegi: Ġew implimentati bosta moduli ad hoc għall-istħarriġ dwar il-forza tax-xogħol (SFX). Ġew adottati l-bażi legali għal moduli ad hoc tal-futur u għar-regolament dwar l-istatistiki ta' kull tliet xhur dwar il-postijiet tax-xogħol vojta. Saret reviżjoni komprensiva tal-kwalità tas-SFX. Inxterdu r-riżultati, anki fost il-komunità riċerkatriċi, tal-Istħarriġ tal-2006 dwar l-Istruttura tal-Qligħ. Politika Kummerċjali Komuni: Sar il-progress fl-armonizzazzjoni tad-dejta minn oqsma tal-istatistika differenti iżda marbutin ma' xulxin, bħal ma huma l-istatistiki tal-kummerċ, tal-Bilanċ tal-Pagamenti u tal-kontijiet nazzjonali. Il-Politika Soċjali, l-Edukazzjoni, it-Taħriġ Vokazzjonali u ż-Żgħażagħ: Fl-2009, wara l-kriżi, kienu analizzati l-istatistiki soċjali bl-għan li jimtlew il-lakuni tal-informazzjoni. Saret disponibbli l-informazzjoni komparabbli dwar il-ħarsien soċjali u l-inklużjoni soċjali. Il-proġett dwar il-varjabbli fondamentali fl-istħarriġ soċjali qiegħed iwassal għal integrazzjoni aħjar ta' kunċetti u definizzjonijiet minn qasam għal ieħor. Sar il-progress fuq l-istatistika dwar l-edukazzjoni u t-tagħlim tul il-ħajja bil-pubblikazzjoni tar-riżultati dwar l-edukazzjoni tal-adulti u t-tkomplija tat-taħriġ vokazzjonali. Inxterdet medda wiesgħa ta' dejta dwar iż-żgħażagħ permezz tar-Rapport tal-UE tal-2009 dwar iż-Żgħażagħ. Tħejjiet deskrizzjoni ġenerali tal-istatistiki kollha marbutin mas-sessi u ġiet prodotta dejta speċifika li tikkonċerna dan il-qasam. Ġie adottat ir-regolament dwar iċ-ċensimenti tal-popolazzjoni u tad-djar u tħejjew miżuri implimentattivi. Ġew ipprovduti stimi ġenerali u reġjonali tal-popolazzjonijiet fil-ġejjieni għall-għanijiet tal-politika f'dan il-qasam. Is-Saħħa Pubblika: Ġie adottat Regolament ta' Qafas dwar is-saħħa pubblika u s-saħħa u s-sigurtà fuq il-post tax-xogħol, tħejjew il-miżuri implimentattivi u ġiet ippubblikata d-dejta dwar il-kura tas-saħħa, il-kawżi tal-imwiet, l-inċidenti fuq il-post tax-xogħol u l-mard marbut max-xogħol. Fl-2008 ġie implimentat stħarriġ Ewropew ta' Intervisti dwar is-Saħħa. Il-Ħarsien tal-Konsumatur: Ġew ippubblikati ktieb li jagħti veduta panoramika dwar il-konsumaturi fl-Ewropa u ktejjeb dwar il-produzzjoni tal-ikel mir-razzett għal fuq il-mejda. Fir-rigward tas-sigurtà fl-ikel, inxterdet id-dejta dwar l-attivitajiet ta' kontroll u sorveljanza tal-ikel u tal-għalf. L-Industrija: Ħidma ta' żvilupp fil-qasam tal- istatistika kummerċjali kienet iffokata fuq il-globalizzazzjoni u l-indikaturi tal-intraprenditorjat, u twettqu bosta studji u kalkoli sperimentali. Il-programm MEETS ġie adottat u ġew approvati programmi sussegwenti ta' ħidma annwali. Kien emendat ir-regolament dwar is-soċjetà informatika u saret disponibbli d-dejta għar-rapport dwar il-Kompetittività Diġitali Ewropea. Għall- istatistika turistika nħarġu bosta pubblikazzjonijiet orjentati lejn il-politika u ġiet riveduta l-bażi legali. Il-proġett dwar il-kontijiet satelliti tat-turiżmu ffoka fuq tiżjid tal-armonizzazzjoni. Fl-2008 ġie adottat ir-regolament dwar l-istatistika tal-enerġija u nġabret id-dejta kif meħtieġ. Ix-xogħol ta' metodoloġija ffoka, fost oħrajn, fuq il-kejl tal-użu effiċjenti tal-enerġija u fuq l-enerġija rinovabbli. Il-Koeżjoni Ekonomika u Soċjali: Wara r-reviżjoni tal-klassifika territorjali NUTS fl-2008, id-dejta reġjonali kollha ġiet ikkonvertita u nbeda proġett biex tinġabar medda wiesgħa ta' dejta ta' NUTS livell 3. Tnediet serje ġdida ta' ġbir ta' dejta għall-Verifika Urbana. Ir-Riċerka u L-Iżvilupp Teknoloġiku: Saru bosta stħarriġiet dwar l-innovazzjoni Komunitarja, dwar il-linji tal-karrieri ta' dawk li għandhom id-dottorati u dwar ir-riċerka u l-iżvilupp. Il-metodoloġija u l-kwalità ta' dawn l-istħarriġiet kienu mtejba u twessa' l-aċċess għad-dejta. Għall-metodoloġija saru operazzjonali l-istrutturi xierqa esterni u interni tal-governanza. Tnedew proġetti kooperattivi għall-integrazzjoni tad-dejta, u tnieda kontrol fuq il-pubblikazzjoni tal-istatistika u approċċi bbażati fuq mudelli u ntlaħaq ftehim dwar it-twessiegħ tal-aċċess għall-mikrodejta. L-Ambjent: L-istrateġija Ewropea għall-kontijiet ambjentali ekonomiċi kienet reveduta u ġiet adottata proposta legali. Il-ħidma fuq l-indikaturi aggregati, fuq l-użu effiċjenti tar-riżorsi u fuq l-impatti ambjentali tgħaġġlet u l-attivitajiet marbutin mal-iskart, ir-riċiklaġġ, u l-istatistiki dwar l-ilma u l-ħamrija mexjin 'il quddiem. L-Eurostat ikkontribwixxa għat-taħdit dwar l-istatistika marbuta mat-tibdil fil-klima, stabbilixxa l-pjanijiet ta' azzjoni li għandhom x'jaqsmu ma' dan u pprovda sostenn siewi fit-tħejjija tal-inventarju annwali tal-gass b' effett ta' serra tal-UE. Il-Kooperazzjoni fl-Iżvilupp: Il-kooperazzjoni kienet ikkonċentrata fuq il-promozzjoni tal-koordinazzjoni tad-donaturi u fuq id-difiża tal-istatistiki, b'mod partikolari dawk marbutin mal-Istrateġiji Nazzjonali għall-Iżvilupp. Ġie maħdum Gwida għall-Istatistiki fil-Kooperazzjoni fl-Iżvilupp tal-KE biex jappoġġja t-tfassil ta' proġett dwar l-istatistika fil-pajjiżi li qegħdin jiżviluppaw. Il-kooperazzjoni ekonomika, finanzjarja u teknika ma’ pajjiżi terzi: Firxa wiesgħa ta' parir u appoġġ tekniku għall-pajjiżi tal-Viċinat Ewropew ġie pprovdut u ġiet ippubblikata d-dejta li ħarġet mill-proġetti ta' kooperazzjoni. L-Użu ta' Riżorsi Umani u Finanzjarji Kien hemm żieda żgħira ta' riżorsi umani fl-2008, prinċipalment minħabba t-tkabbir, iżda mill-2009 'il quddiem se tkun segwita l-politika tal-Kummissjoni ta' ebda żieda fir-riżorsi umani u din se tkun indirizzata permezz ta' proġetti strateġiċi li jinvolvu l-ippjanar minn quddiem u l-iżvilupp tal-karrieri. L-impenji baġitarji għall-implimentazzjoni tal-programmi waslu sa, bejn wieħed u ieħor, EUR 66 miljun fl-2008 (EUR 48 miljun kienu krediti tal-Eurostat) u fl-2009 EUR 80 miljun (EUR 54 miljun krediti tal-Eurostat), b'porzjon dejjem jikber tal-baġit mogħti lill-Eurostat jieħu post baġits sottodelegati minn servizzi oħra tal-Kummissjoni. ELEMENTI EWLENIN GħAT-TIENI NOFS TAL-PSK Billi ġie kkunsidrat il-funzjonament tal-SSE (il-Pjan ta' Azzjoni ta' Krakovja u l-Aja), fl-2009 ġie adottat Regolament dwar l-istatistika Ewropea[4]. Dan jipprovdi ambjent legali stabbli u trasparenti li jiżgura l-indipendenza, l-integrità u r-responsabbiltà tal-membri tal-SSE. B'mod partikolari, jistabbilixxi prinċipji li jippermettu lill-membri kollha tal-SSE li jipproduċu u jqassmu l-istatistiki b'mod aktar effiċjenti, iwaqqaf l-istruttura tal-SSE, jipprovdi rwol koordinattiv fis-sistema statistika fuq livell Ewropew għall-Eurostat u fuq livell nazzjonali għall-Istituti Nazzjonali tal-Istatistika, jistituzzjonalizza n-netwerks kollaborattivi u jsaħħaħ ir-rekwiżiti għall-kwalità tal-istatistiki prodotti. Aktar żvilupp u implimentazzjoni tal-Kodiċi tal-Prattika fl-SSE huma daqstant essenzjali biex itejbu l-kwalità tal-istatistiki Ewropej u l-fiduċja fihom. Barra minn hekk, Komunikazzjoni dwar il-metodu ta' produzzjoni tal-istatistiki tal-UE – viżjoni għall-għaxar snin li jmiss, ġiet adottata mill-Kummissjoni f'Awwissu tal-2009[5] u ntlaħqet tajjeb mill-Kunsill tal-ECOFIN f'Novembru 2009[6]. Il-mira ewlenija hija t-titjib tal-effiċjenza fil-produzzjoni tal-istatistika permezz ta' tibdil fil-metodu ta' produzzjoni. L-adattazzjoni permanenti tal-portafoll tal-prodotti u s-servizzi tagħha permezz tal-innovazzjoni u ta' żviluppi ġodda għandha tiżgura li l-SSE tista' tkompli tagħti sehem xieraq fl-appoġġ tat-tfassil tal-politika tal-UE u li fil-ġejjieni tkun tista' tissodisfa l-aspirazzjonijiet tal-utenti. Il-viżjoni hija msejsa fuq l-iżvilupp tal-istrumenti bl-użu ta' teknoloġiji tal-informazzjoni u tal-komunikazzjoni, kif ukoll fuq approċċ olistiku, u tissuġġerixxi bidla mill-mudelli tradizzjonali dojoq lejn mudell integrat ta' produzzjoni kif ġie deskritt fl-istrateġija ta' implimentazzjoni konġunta li ġiet sviluppata riċentement. Barra minn dan, struttura ta' governanza ġdida tal-SSE tkopri mudelli u forom ta' kooperazzjoni SSE avvanzati, bħalma huma gruppi diretturi għall-oqsma statistiċi kollha; gruppi li jagħmlu l-garanziji għal proġetti individwali strateġiċi li jkunu limitati fiż-żmien; u netwerks kollaborattivi li jiffaċilitaw l-iżviluppi tekniċi u t-trasferiment tal-għarfien fi ħdan l-SSE. Bħalissa għaddejja riforma tal-proċess tal-ipprogrammar u tal-ippjanar. Biex is-sistema statistika Griega tikkonforma mar-rekwiżiti tal-UE u mal-istandards tal-SSE, din tal-aħħar se tgħin lill-Awtorità Statistika Ellenika biex terġa' tibni s-sistema statistika bl-għan li tkun tista' tipproduċi dejta statistika affidabbli, u din l-għajnuna se tixrob parti kbira mir-riżorsi tal-SSE. Fl-aħħar nett, beda l-proċess li bih l-oqsma kollha jiġu suġġetti għal analiżi ta' nfiq effettiv (pereżempju l-iżvilupp ta' dokumenti b'informazzjoni fil-qosor, il-kejl tal-ispiża u tal-piż) iżda jkunu meħtieġa iżjed sforzi. ASPETTI SPEċIFIċI TA' RAPPORTAġġ L-effetti kompetittivi fuq l-Impriżi Żgħar u ta daqs Medju minħabba t-tnaqqis tal-piż amministrattiv L-effetti fuq il-kompetittività tal-Impriżi Żgħar u ta' daqs Medju ġew evalwati permezz ta' stima tat-tnaqqis tal-piżijiet fuq dan il-grupp ta' impriżi billi saret reviżjoni tal-leġiżlazzjoni statistika li l-iżjed titfa' piż fuq l-impriżi, prinċipalment l-Intrastat, l-SSK u l-Prodcom. Madwar EUR 200-250 miljun jistgħu jintefgħu lura għall-attivitajiet kummerċjali tal-Impriżi Żgħar u ta' daqs Medju jekk it-tibdiliet fil-leġiżlazzjoni tal-UE, pereżempju li jitpoġġa limitu fin-numru ta' prodotti statistiċi li jiġu studjati; li jogħlew il-limiti li fuqhom l-impriżi jridu jirrappurtaw id-dejta Intrastat, u li jiġu eliminati ċerti varjabbli li jkunu rrappurtati fl-SSK, jiġu integrati fil-prattiki tal-Istati Membri. It-tpartit tal-piż finanzjarju bejn il-baġits tal-UE u tal-Istati Membri It-tpartit tal-piż finanzjarju huwa ddefinit bħala l-porzjon tal-baġits li jonfqul-UE u l-Istati Membri rispettivament biex jipproduċu l-istatistiki koperti mill-PSK. Il-biċċa l-kbira tal-finanzjament ipprovdut mill-UE jsostni l-investiment u l-bini ta' kapaċità għall-inizjattivi l-ġodda fl-Istati Membri, li normalment ma jinkludix l-attivitajiet statistiċi bbażati fuq l-atti legali. Il-piż finanzjarju tal-implimentazzjoni tal-PSK jikkonsisti primarjament fil-produzzjoni ta' informazzjoni statistika fl-Istituti Nazzjonali tal-Istatistika u minħabba f'hekk huwa bbażat l-iżjed fuq il-kontributi tal-Istati Membri. Il-fatt li bejn 60 % u 90 % tal-programmi ta' ħidma statistika huma marbutin ma' programmi ta' ħidma tal-UE juri li hemm sinerġija konsiderevoli bejn il-programmi ta' ħidma tal-UE u dawk nazzjonali. Biex ikunu prodotti stimi iżjed preċiżi, trid tiġi stabbilita sistema ta' informazzjoni xierqa dwar l-ispejjeż imħallsa mill-UE u dawk imħallsa mill-Istati Membri. Id-dejta għal analiżi imparzjali tal-impatti soċjali u ekonomiċi L-Eurostat jissorvelja b'mod regolari l-ħtiġijiet tal-utenti, inklużi dawk ta' min ifassal il-politika, bl-għan li jissorvelja u jirrevedi l-politiki. Is-sodisfazzjon tal-utenti jitkejjel permezz ta' stħarriġ regolari u b'mezzi oħra. Għaldaqstant, l-SSE tipprovdi l-ġabriet tad-dejta meħtieġa għal analiżi imparzjali u oġġettiva tal-impatti soċjali u ekonomiċi. RAKKOMANDAZZJONIJIET Is-segwitu tar-rakkomandazzjonijiet ta' qabel Ir-rakkomandazzjonijiet mill-valutazzjoni li saret qabel qegħdin jiġu segwiti bl-introduzzjoni ta' mekkaniżmi li jippermettu rabta bejn il-miri tal-PSK u l-programmi annwali ta' ħidma fil-proċessi tal-ippjanar u tar-rappurtaġġ, u b'hekk ittejbet is-sorveljanza tal-implimentazzjoni tal-programmi. Ir-rakkomandazzjoni li jkunu bilanċati d-domanda u r-riżorsi għenet biex il-Komunikazzjoni tkun imfassla fuq viżjoni għall-għaxar snin li ġejjin. Id-definizzjoni ta' ħtiġijiet ġodda għall-informazzjoni dwar l-istatistika Dejjem teżisti l-probabbiltà li jkun hemm ħtiġijiet ġodda, iżjed kumplessi u li jkunu jridu jiġu sodisfatti dak il-ħin, pereżempju b'rabta mal-Komunikazzjoni dwar il-PGD u lil hinn minnu, ir-rapport tal-Kummissjoni fuq il-kejl tal-prestazzjoni ekonomika u l-progress soċjali ("ir-rapport Stiglitz-FSen-Fitoussi"), il-ħtieġa għal iżjed dejta b'referenza ġeografika, dejta dwar id-diżżabbiltajiet, indikaturi dwar is-swieq tal-konsumatur u partikolarment għall-monitoraġġ ta' prezzijiet dettaljati tal-prodotti fuq bażi annwali, u l-istrateġija Ewropa 2020. Biex jiġu sodisfatti dawn il-ħtiġijiet l-SSE jkollha bżonn tieħu approċċ aktar integrat, li juża sorsi ta' dejta multipli u kkumbinati flimkien ma' armonizzazzjoni tal-metodoloġija, il-kunċetti u d-definizzjonijiet. Insaħħu s-sħubija fl-SSE L-iżviluppi fl-SSE se jwasslu għal aktar reorjentament tal-PSK biex tilqa' l-isfidi tal-ġejjieni. Tkun meħtieġa adattazzjoni tal-proċessi tal-ippjanar u tal-programmi annwali kif ukoll valutazzjoni tal-miri tal-PSK. It-twaqqif ta' numru akbar ta' mudelli ta' kooperazzjoni integrata u ta' mudelli differenti flimkien mal-Istati Membri jkun jeħtieġ interazzjoni miżjuda, aktar użu tan-netwerks tal-SSE u tpartit ta' għodda biex is-sistema tkun aktar effiċjenti. L-analiżi tal-piż tal-ispiża u reprijoritizzazzjoni Ir-rappurtaġġ dwar dawn l-aspetti huwa meħtieġ mil-PSK. Iridu jkunu kkunsidrati r-riżultati tal-kejl tal-ispejjeż u l-piżijiet u tinħtieġ iżjed riflessjoni dwar modi ta' kif tista' tiġi akkwistata informazzjoni omoġenja dwar l-ispiża u l-piż mingħand l-Istati Membri kollha, kif ukoll informazzjoni dwar l-użu tal-istatistika. Għandu jkun żviluppat approċċ kunċettwali għar-reprijoritizzazzjoni tal-attivitajiet ibbażat fuq dokumenti b'informazzjoni fil-qosor għal kull att legali u għandu jsir sforz determinat biex dan jiġi implimentat. Id-disponibbiltà tar-riżorsi għall-implimentazzjoni tal-programm Fil-livell tal-SSE jrid jiġi kkunsidrat bilanċ xieraq bejn il-miri stabbiliti fil-PSK u l-viżjoni u s-sitwazzjoni attwali ta' riżorsi li qed tiddeterjora fl-uffiċċji statistiċi ta' bosta Stati Membri. Jenħtieġu fil-livell tal-SSE, riflessjoni strateġika dwar il-miri għat-tieni nofs tal-programm, u stima addizzjonali mill-ġdid tal-bżonnijiet tal-utenti, u dawn għandhom jimmiraw li jistabbilixxu prijoritajiet strateġiċi u li jagħmlu l-produzzjoni tal-istatistiki aktar effiċjenti. [1] ĠU L 344, 28.12.2007 [2] Skont it-Trattati. [3] COM (2009) 433 tal-20.08.2009 [4] Ir-Regolament tal-Kunsill (KE) Nru 223/2009 tal-11.03.2009 [5] COM (2009) 404 finali, 10.08.2009. [6] L-2 972 Laqgħa tal-Kunsill, tal-affarijiet Ekonomiċi u Finanzjarji, 10.11.2009